## Pravilnik o sadržaju zdravstvenog pregleda tražitelja azila, azilanata, stranaca pod privremenom zaštitom i stranaca pod supsidijarnom zaštitom

### NN 39/2008 (4.4.2008.), Pravilnik o sadržaju zdravstvenog pregleda tražitelja azila, azilanata, stranaca pod privremenom zaštitom i stranaca pod supsidijarnom zaštitom

# MINISTARSTVO ZDRAVSTVA I SOCIJALNE SKRBI

**1346**

Na temelju članka 103. Zakona o azilu (»Narodne novine« br. 79/07), ministar
zdravstva i socijalne skrbi donosi

## PRAVILNIK

### O SADRŽAJU ZDRAVSTVENOG PREGLEDA TRAŽITELJA AZILA, AZILANATA, STRANACA POD PRIVREMENOM ZAŠTITOM I STRANACA POD SUPSIDIJARNOM ZAŠTITOM

OPĆE ODREDBE

Članak 1.

Ovim Pravilnikom propisuje se sadržaj i način provedbe zdravstvenog pregleda
tražitelja azila, azilanata, stranaca pod privremenom zaštitom i stranaca pod
supsidijarnom zaštitom.

Članak 2.

Pri dolasku u prihvatilište uz mjere osobne higijene (pranje i izmjena odjeće)
provodi se dezinsekcija odjeće osoba iz članka 1. ovoga Pravilnika kao i
dezinsekcija samih osoba pri čemu je potrebno uključiti kosu i ostale obrasle
dijelove tijela, najlakše piretroidnim praškom te zamijeniti rublje i odjeće
čistom.
Kod prijma osoba iz članka 1. ovoga Pravilnika osoblje prihvatilišta ili
liječnik obavlja i orijentacijski uvid u zdravstveno stanje radi uočavanja
jasnih znakova bolesti, povišene temperature, osipa ili proljeva te po potrebi
osobu upućuje liječniku.

II. ZDRAVSTVENI PREGLED TRAŽITELJA AZILA

*Osnovni liječnički pregled*
Članak 3.

Tijekom prvih sedam dana boravka u prihvatilištu, tražitelji azila trebaju
obaviti osnovni fizikalni liječnički pregled radi otkrivanja akutnih zaraznih
bolesti i utvrđivanja cijepnog statusa te primiti nužna cjepiva kao i pisanu
potvrdu o liječničkom pregledu s odredbom i uputom o zdravstvenom nadzoru u
trajanju od 21 dan.

*Dopunski liječnički pregled*
Članak 4.

Dopunski liječnički pregled s pretragama koji je usmjeren na eventualne kronične
zarazne bolesti ili kliconoštvo kao i daljnja cijepljenja, tražitelj azila treba
obaviti u okviru pribavljanja svjedodžbe (certifikata).
Svjedodžbu iz stavka 1. ovoga članka tražitelji azila obvezni su priložiti uz
ostalu dokumentaciju u slučaju pozitivnog rješenja njihova zahtjeva, a prije
izdavanja, odnosno preuzimanja osobnih dokumenata o statusu azilanata. Pri tome
pozitivan nalaz neke kronične zaraze ne može utjecati na odluku o dobivanju
statusa azilanata.

*Zdravstveni pregled i anamneza*
Članak 5.

U pogledu zaraznih bolesti zdravstveni pregled uz anamnezu mora sadržavati:
1. pregled na tuberkulozu (Rtg snimka pluća), a za mlađe ženske osobe i djecu
ispod 14 godina tuberkulinski test;
2. pregled na trbušni tifus (stolica na Salmonellu typhi);
3. pretrage na druge crijevne bolesti (stolica na shigelle, parasite lambliae,
amoebae, nematode);
4. pregled kože na znakove scabiesa i prema potrebi odgovarajuće liječenje.
Za osobe koje dolaze iz tropskih zemalja moraju se obaviti i pretrage na
malariju (ELISA, gusta kap i razmaz); koleru (stolica na koleru); lepru (serologija);
leishmaniazu (serologija) i shistostomiazu (pregled stolice i urina).
Za sve osobe potrebno je i uključiti opće pokazatelje moguće infektivne bolesti
(sedimentaciju, ukupne leukocite i diferencijalnu krvnu sliku), a u anamnezi
ciljano ispitati jesu li bolovali ili boluju od spolnih bolesti (syphilis,
gonorrhoea, HIV/AIDS) te ponuditi testiranje na sifilis i HIV.
Na temelju podataka dobivenih anamnezom i pregledom po potrebi treba uključiti i
druge pretrage ili preglede, te osobu uputiti na liječenje.

*Cijepljenje*
Članak 6.

U okviru pregleda i uzimanja anamneze potrebno je utvrditi cijepni status svake
osobe te kontrolirati prisutnost ožiljka od BCG-a.
Sve osobe do 35 godina starosti, a starije od jedne godine života odmah po
ulasku treba cijepiti jednom dozom cjepiva protiv morbilla, poliomyelitisa (IPV)
te difterije i tetanusa.
Predškolsku djecu i školsku djecu do 14 godina života treba uključiti u Program
obveznih cijepljenja u skladu s preporukama Programa za necijepljene ili
nepotpuno cijepljene osobe za pojedinu dob.

*Zdravstveni nadzor*
Članak 7.

Zdravstveni nadzor nad osobama koje traže azil može se provoditi u svim
uvjetima, odnosno mjestima smještaja predviđenim ovim Pravilnikom.
Tražitelj azila treba u prihvatilištu provesti određeno vrijeme u svrhu
zdravstvenog nadzora (21 dan) kroz koje će se vrijeme manifestirati bolesti kao
što je žuta groznica, morbilli i druge, dobiti rezultati obavljenih
mikrobioloških pretraga te obaviti potrebna cijepljenja.

*Zdravstveno savjetovanje*
Članak 8.

Tražitelje azila potrebno je obavijestiti o potrebi i mogućnostima zaštite i
liječenja od zaraznih bolesti u Hrvatskoj, o važnosti i koristi te načinu
provođenja programa obveznih cijepljenja i dr.
Ostale mjere u prihvatilištu među azilantima, osobljem ili stanovništvom

Članak 9.

Zdravstveno stanje azilanata potrebno je dnevno nadzirati (temperatura, proljev,
osip) i o takvim bolestima odmah obavijestiti nadležnog specijalista
epidemiologije.
Osoblje u prihvatilištu mora biti:
1. dopunski zdravstveno educirano o sigurnom radu i izbjegavanju zaražavanja pri
poslu;
2. cijepljeno po potrebi protiv bolesti koje bi mogli akvirirati na poslu
(gripa, hepatitis B prema procjeni nadležnog specijalista epidemiologije o
stupnju profesionalnog rizika),
3. opremljeno s potrebnim sredstvima za osobnu zaštitu (maske, rukavice i dr.)

PRAVA I USLUGE U SLUČAJU BOLESTI, TRUDNOĆE I PORODA

Članak 10.

Zdravstvene ustanove pružaju usluge zdravstvene skrbi tražitelju azila na
temelju predočenja iskaznice tražitelja azila ili potvrde o podnesenom zahtjevu
za azil.

Članak 11.

U svrhu liječenja akutnih bolesti i bolova potrebno je osigurati neophodnu
liječničku ili stomatološku terapiju uključujući opskrbu lijekovima i zavojima,
odnosno ostalim uslugama nužnim za liječenje, oporavak ili ublažavanje bolesti
ili posljedica bolesti.

Članak 12.

Zdravstvena sigurnost tražitelja azila obuhvaća:
1. pravo na nužnu zdravstvenu pomoć i nužni prijevoz po odluci liječnika te
pravo na nužnu stomatološku pomoć. Nabavljanje zamjenskog zuba moguće je samo u
slučajevima u kojima je to iz medicinskih razloga neodgodivo.
2. pravo na nužno liječenje po odluci liječnika, koja obuhvaća:
– održavanje životno važnih funkcija, zaustavljanje većih krvarenja ili
sprečavanje iskrvarenja,
– sprečavanje iznenadnog pogoršanja zdravstvenog stanja koje bi moglo
prouzročiti trajna oštećenja pojedinih organa ili životnih funkcija,
– liječenje šoka,
– djelovanje pri kroničnim bolestima i stanjima, kojih bi zapuštanje neposredno
ili naknadno prouzročilo invaliditet, druga trajna oštećenja ili smrt,
– liječenje stanja s povišenom tjelesnom temperaturom i sprečavanje širenja
infekcije koja bi mogla dovesti do septičnog stanja,
– liječenje ili sprečavanje otrovanja,
– liječenje lomova kostiju ili uganuća te drugih oštećenja pri kojima je nužno
posredovanje liječnika,
– lijekove s važećeg popisa lijekova koji se propisuju na recept za liječenje
bolesnih stanja iz ove točke.
3. pravo na zdravstvenu zaštitu žena – rodiljama potrebno je osigurati
liječničku pomoć, njegu i skrb, pomoć primalja, lijekove, zavoje i sva sredstva
za liječenje.

III. ZDRAVSTVENI PREGLED AZILANATA

Članak 13.

Odredbe ovoga Pravilnika koje se odnose na zdravstveni pregled tražitelja azila,
na odgovarajući način primjenjuju se i na zdravstveni pregled azilanata, a u
skladu s pravima koje azilant ostvaruje na temelju Zakona o azilu.

IV. ZDRAVSTVENI PREGLED STRANACA POD SUPSIDIJARNOM ZAŠTITOM

Članak 14.

Odredbe ovoga Pravilnika koje se odnose na zdravstveni pregled azilanata na
odgovarajući način primjenjuju se i na zdravstveni pregled stranaca pod
supsidijarnom zaštitom, a u skladu s pravima koja stranac pod supsidijarnom
zaštitom ostvaruje na temelju Zakona o azilu.

V. ZDRAVSTVENI PREGLED STRANACA POD PRIVREMENOM ZAŠTITOM

Članak 15.

Odredbe ovoga Pravilnika koje se odnose na zdravstveni pregled azilanata na
odgovarajući način primjenjuju se i na zdravstveni pregled stranaca pod
privremenom zaštitom, a u skladu s pravima koja stranac pod privremenom zaštitom
ostvaruje na temelju Zakona o azilu.

VI. EVIDENCIJE

Članak 16.

Evidencija o zdravstvenim pregledima i provedenim mjerama zaštite od zaraznih
bolesti nad osobama iz članka 1. ovoga Pravilnika sastoji se od:
a) zdravstvenog lista u ambulanti gdje je pregled obavljen sa svim podacima o
učinjenom
b) certifikatu – svjedodžbi o zdravstvenom stanju (uručuje se tražitelju azila u
dva primjerka kako bi ga priložio ostaloj dokumentaciji prikupljenoj za
dobivanje statusa azilanta u Republici Hrvatskoj, a jedan primjerak zadržao za
sebe).
Obrazac certifikata/svjedodžbe o zdravstvenom stanju tiskan je u Prilogu I.
ovoga Pravilnika i njegov je sastavni dio.

VII. ZAVRŠNA ODREDBA

Članak 17.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/08-01/17
Urbroj: 534-07-08-1
Zagreb, 2. travnja 2008.

Ministar
**mr. Darko Milinović, dr. med.**, v. r.

**PRILOG I.**

![](dodatni/349206.gif)

Pravilnik, NN 39/2008-1346
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)